als_Latn dik_Latn sag_Latn
Kur paligjshmëria e pushtetit ndaj shtetit tejkalon çdo limit, reagimi qytetar vjen i fortë, për të shpëtuar shtetin nga antikushtetutshmëria. Diskriminimi krahinor, rikthimi i luftës klasore ndaj kundërshtarëve politikë dhe zhytja e vendit në darën e krizës dhe të një varfërie ekstreme, elementët që po ngjizin një protestë moderne, e cila do shkërmoqë një qeverisje të pamoralshme dhe do rrëzojë kartelet financiare të klanit privat të kryeministrit
Po troket 2014-a, ndërsa 2013-a është në orët e fundit të tij. Një vit ndryshe që mbyllet me plot surpriza dhe të papritura. Ndërsa pritshmëritë e 2014-ës tejkalojnë ato të 2013-ës. Fjala është për klimën politike dhe ekonomike në vend, rrjedhojë e zgjedhjeve parlamentare të 23 qershorit që çuan demokratët në opozitë dhe sollën socialistët në pushtet. Fundja, i tillë ishte verdikti i qytetarëve, pavarësisht peripecive që shoqëruan procesin zgjedhor në disa qarqe, ku u zbardh qartë skema e blerjes së votave. Ishte Korça që vulosi në fund fare korrupsionin dhe paligjshmërinë elektorale që konsumoi Partia Socialiste. Reagimi qytetar ka një arsye më shumë për të dalë rrugë më rrugë dhe shesh më shesh kundër pushtetit që po denigron shtetin. Bandat janë gjallëruar, ndërsa kriminaliteti po njeh çdo ditë e më tepër shifra alarmante. Në mes të ditës dhe të pashqetësuar nga frika e shtetit, një “bandë babagjyshësh” grabitën Qendrën Tregtare TEG, ndërsa ministri i Brendshëm s’u pa asgjëkundi, u fsheh si struci nga frika e përballjes me opinionin publik. Ekonomia është në gjendje mjerane, por përtej çdo logjike ekonomike, Rama rriti borxhin, duke e bërë gjithnjë e më të vështirë jetesën gjatë 2014-ës. Paligjshmëria e Edi Ramës i mohoi Shqipërisë sërish, statusin e vendit kandidat. Ishte paligjshmëria dhe vendimet arbitrare të qeverisë që çuan në “ndarjen” e vendeve anëtare të BE, kur u diskutua progres-raporti i Komisionit Europian dhe rekomandimi i tij për t’i dhënë vendit tonë statusin e kandidatit. Blerja e votave në Korçë, kërcënimet ndaj opozitës në parlament, sulmet ndaj Presidentit të Republikës dhe institucioneve Kushtetuese, zhbërja e vendimeve të gjykatave me vendime qeverie, prishja e konsensusit politik me ligjin e Nëpunësit Civil, duke rrezikuar sëriozisht reformat e statusit apo dhe marrja e 240 milionë euro borxh thjesht e vetëm për shpenzime luksi, borxh i cili do rëndojë mbi xhepat e taksapaguesve shqiptarë, janë korpusi i paligjshmërisë dhe antikushtetutshmërisë së Edi Ramës. Emërimet në krye të institucioneve mbartin po aq korrupsion sa edhe klientelizëm. Nga çingijet e emëruara drejtoresha në krye të doganave dhe tatimeve të shtetit, tek drejtorët e Koços në Albpetrol etj, Rama po i jep qeverisë edhe ngjyrat e familjaritetit, duke bekuar vëllain e tij pas çdo ministri në nënshkrimin e marrëveshjeve dhe tenderave, si dëshmitar që “puna u krye me sukses”. Emëroi në krye të policisë së shtetit në shkelje flagrante me ligjin, komisionerët ose ruajtësit e votave të PS. Dhe rezultatet po dalin në krah, policia është tërësisht ineficente duke vënë në rrezik sigurinë dhe rendin publik. Edi Rama na turpëroi në sytë e ndërkombëtarëve për çështjen e armëve kimike siriane, ku fillimisht partnerëve ndërkombëtarë u kishte thënë “Po”, ndërsa i ndodhur përballë presionit të qytetarëve u zbyth në mënyrë të turpshme, duke marrë me vete mashtrimin skandaloz. Shtetet e Bashkuara të Amerikës janë jo vetëm një vend dhe një komb mik, por partneri kryesor i Shqipërisë në arenën ndërkombëtare. Një i paudhë dhe i çakërdisur, kurrsesi s’mund të cenojnë marrëdhëniet e shkëlqyera bilaterale mes dy vendeve. Të gjitha këto të konsumuara vetëm për muajt Tetor-Nëntor. Paligjshmëria s’ka kufi. Muaji Dhjetor do regjistronte të tjera vendime antikushtetuese të Edi Ramës. Krahas zhbërjes së vendimeve të qeverisë së mëparshme me vendime qeverie, Edi Rama shkeli çdo kufi ligjor me buxhetin e shtetit, duke e dorëzuar atë në Kuvend 1 muaj me vonesë. Buxheti 2014-ë dhe paketa fiskale që e shoqëronte i nxorën shqiptarët sërish në shesh, kjo pasi paketa fiskale parashikon rritjen e taksave dhe të çmimeve për 97% të shqiptarëve. Çfarë premtoi Edi Rama në fushatë? Ulje të taksave për 97% të shqiptarëve, ulje të çmimeve për produktet bazë si dhe heqjen e çdo taksë për inputet bujqësore. Por çfarë po ndodh në realitet? Po ndodh ajo që pritej dhe që ishte paralajmëruar nga ish kryeministri Sali Berisha se, premtimet e PS janë antiglobaliste dhe të parealizueshme. Në buxhetin e ardhshëm s’ka rritje të pagave dhe pensioneve, ndërsa nga ana tjetër do dyfishohen çmimet si pasojë e rritjes së akcizës për naftën. E dëgjuat Edi Ramën kur tha se, “ne jemi shëndoshur vitet e fundit dhe në 2014-ën do na duhet të ecim më shumë në këmbë”? E tha haptazi, ditën për diell, duke vulosur rritjen e çmimit të naftës. Ky shtet njeh dhe konsumon veç paligjshmëri, prandaj reagimi i qytetarëve duhet të jetë i fortë, kërkues dhe demokratik. Vetëm në këtë mënyrë, “uragani i qytetarëve” do t’i thotë stop njëherë e përgjithmonë shtetit të paligjshëm dhe njerëzve të korruptuar. Ajo që paralajmëroi revista e majtë më e famshme e planetit “The Economist” për 2014-ën si vit të shoqëruar me trazira dhe revolta të qytetarëve, duket gjithnjë e më pranë. Kjo pasi shkaqet më kryesore të këtyre zhvillimeve qendrojnë në zhgënjimin e qytetarëve shqiptarë nga premtimet elektorale të provuara mashtrime të Edi Ramës për kujdes shëndetësor, legalizime falas, heqjen e TVSH-së për ushqimet dhe energjinë, uljen e taksave për 97% të shqiptarëve, rritjen e taksave dhe rritjen e madhe të borxhit publik që do të shoqërohet domosdo me rritje të shpejtë të varfërisë dhe papunësisë dhe uljen e të ardhurave, largimi i investitorëve të huaj nga Shqipëria pas sulmit që po u bëhet atyre me taksa të larta dhe tentativën për t’i zhvatur. Të gjitha këto e karakterizojnë Shqipërinë gjatë 2014-ës, si vend me rrezik të lartë destabiliteti. Kësisoj, 2014-a është një vit i ri për politikën shqiptare, për reagimin qytetar dhe për aksionet shtetformuese të opozitës së Partisë Demokratike…
als_Latn als_Latn